Chi jadügꞌoc Jesús yjactɨgɨy mɨydacp ymɨnañ:
―Ɨɨch je tɨyꞌajt nmɨɨd ya ma naaxhuiñyjäy,
jaduꞌn ɨɨch nipaady nej tüg jɨɨn huɨdibɨ tɨɨcxp ma jäy ajcxy.
Pɨnjäy xymɨjpɨdaacpɨch ymɨɨd tɨyꞌajt nej jëbɨ huaad tudägy chɨnähuɨpy,
jaduꞌn nipaady nej jɨhuɨ̈y ytüyöy ma jɨɨn ytɨɨcxɨn.
Chi je fariseojäy ajcxy nɨmay Jesús:
―Miich cɨꞌm nayñidɨyꞌajtɨp co miich jeꞌ je Cristo,
e caꞌ mdɨyꞌajt chobaady.
Chi Jesús yꞌadzooy:
―Janch co ɨɨch cɨꞌm nayñidɨyꞌajtꞌadyiijɨch co ɨɨch jeꞌ je Cristo.
E ɨɨch ndɨyꞌajt janch yɨꞌ.
Com nnejhuɨɨybɨch ma tɨ ndzooñɨch,
e ma nnɨcxaꞌñɨch.
E miich ajcxy caꞌ mnejhuɨɨygɨxy ma ndzooñɨch,
e ma nnɨcxaꞌñɨch.
Miich ajcxy mmɨgüg mbocyꞌijxyp mɨɨd mgɨꞌmhuinmaꞌñ.
Caꞌ ni pɨn nbocyꞌixyɨch mɨɨd ngɨꞌmhuinmaꞌñɨch.
Pen ɨɨch anajty nyajcɨ̈yöybɨch nyajtecyyöybɨch jäy ypocy,
tɨydudägy anajty jaduꞌn nduñɨch.
Com ɨɨch caꞌ nyajpaadyɨch naydüg.
Jeꞌ xymɨɨdꞌijtpɨch je Dios Teedy huɨdibɨ tɨ xyquexyɨch.
Com cojaay jaduꞌn yꞌity ma miich ajcxy mgötujcɨn ñecy:
“Pen nimetz jäy nigodɨyꞌajtꞌaty huentiijɨty,
tzoobatp ajcxy yꞌayuc.”
Ɨɨch cɨꞌm ñayñidɨyꞌajtꞌadyiijɨch co ndzooñɨch tzajpjoty,
etz nDeedyɨch nañ jaduꞌn xyñidɨyꞌajtꞌajtpɨch,
co jeꞌ ya tɨ xyquexyɨch.
Chi ajcxy yꞌamɨdooy:
―¿Ma miich mdeedy yajpaady?
Chi Jesús yꞌadzooy:
―Com co caꞌ ɨɨch miich ajcxy xyꞌijxcapy co ɨɨch jeꞌ je Cristo,
nañ caꞌ ajcxy mꞌixyꞌadyii ɨɨch nDeedy.
Co ixyipy ajcxy xyꞌijxcapyɨch,
nañ jaydëbɨ ixyipy ajcxy nejhuɨ̈y pɨn ɨɨch nDeedyꞌajtyp.
Jɨm jaduꞌn Jesús ycapxy ymɨydacy ma je meeñꞌijttac,
co anajty yjäy yajꞌixpɨcy ma Dios ytɨjc.
E caꞌ ni pɨn ymajtzɨ.
Com caꞌnɨ anajty yxɨɨ yhora anajty paadyñɨ mɨna ñaygɨ̈yegɨɨyb ma ymɨdzip.
Chi Jesús yjacnɨmaayɨ ajcxy:
―Ɨɨch nnɨcxaanɨp ɨɨch,
miich ajcxy xyꞌixtähuɨbɨch.
Mɨɨd ajcxy mbocy ycɨxpɨ mꞌögaangɨxy,
com ma nnɨcxaꞌñɨch caꞌ huaad miich ajcxy jëbɨ mnɨcxcɨxy mɨɨd mbocy ycɨxpɨ.
Huinꞌit je judíojäy ajcxy ac jëyɨ ñayñɨmaayɨ:
―¿Nej nɨcxy jadaꞌ cɨꞌm ñayyajꞌögaꞌñyiijɨ?
Com jaduꞌn ymɨnaꞌñ co ma yɨꞌ ñɨcxy,
caꞌ huaad ɨɨch ajt jëbɨ nnɨcxɨm.
E Jesús nïgɨ nɨmayꞌɨdɨ̈ch anajty:
―Miich ajcxy ya naaxhuiñ mmɨɨdɨty mdɨyꞌajtcop.
Ɨɨch tzajpjoty nmɨɨdɨdyɨch ndɨyꞌajtcopɨch.
Miich ajcxy naaxhuiñyjäy ajcxy ytɨyꞌajt mmɨjpɨdaacɨpy.
Ɨɨch caꞌ nmɨjpɨdägyɨch naaxhuiñyjäy ytɨyꞌajt.
Ɨɨch miich ajcxy jaduꞌn nnɨmaayb co mꞌögam miich ajcxy,
e caꞌ ajcxy Dios mbocy xyhuinmeecxɨp.
Copɨcy ajcxy mꞌögɨpy,
e caꞌ Dios mbocy ajcxy xyhuinmeecxɨp,
pen caꞌ xymɨbɨgáangɨxyɨch co ɨɨch jeꞌ je huɨdibɨ jëbɨ mbocy ajcxy xyhuinmeecxɨp.
Chi ajcxy nɨmay Jesús:
―¿E miich,
pɨn miich?
Chi Jesús yꞌadzooy:
―Tɨ ajcxy nyajnɨmaaygɨxy pɨn ɨɨch,
co ogaꞌn ndɨgɨɨyɨch jäy yajꞌixpɨjcpɨ.
Cham jadügꞌoc nyajnɨmaaygɨxy.
May ooy tijaty ayuc nyajnɨmähuaangɨxy nej tɨ mdundɨgooygɨxy ma Dios ytɨyꞌajt.
Cham caꞌ ajcxy nyajnɨmaydähuɨpy.
Je huɨdibɨ tɨ xyquexyɨch ya naaxhuiñ jeꞌ tügꞌócɨy tɨyꞌajt mɨɨd.
E ngapxpɨdzɨmyɨch je ayuc je tɨyꞌajt jëyɨ huɨdibɨ tɨ nmɨdooyɨch ma jeꞌ.
Je jäy caꞌ ajcxy huinjɨhuɨy co Dios Teedy anajty Jesús ñigapxyp.
Paady Jesús nɨmay ajcxy:
―Co anajty miich ajcxy tɨ xyajcruudzpetyɨch,
ɨɨch je jäy huɨdibɨ tzoon tzajpjoty,
huinꞌit miich ajcxy mnejhuɨ̈huɨp co ɨɨch jeꞌ je Cristo.
E co ɨɨch caꞌ ngɨꞌmhuinmaꞌñ nduñɨch.
Yɨꞌ ɨɨch ya nmɨydacypɨch huɨdibɨ Dios Teedy tɨ xyajꞌaneꞌmyɨch.
Je Dios Teedy huɨdibɨ tɨ xyquexyɨch,
yɨꞌ ɨɨch mɨɨd nꞌityɨch.
Caꞌ ɨɨch yɨꞌ xyꞌixmachɨch.
Com co ɨɨch njatytɨmytumybɨch jabom jabom huɨdibɨ yɨꞌ chojcyp.
Co Jesús jaduꞌn ymɨnañ,
chi mayjäy ooy ymɨbɨjcy.